Jurulatih Korea Selatan letak jawatan
DOHA: Paulo Bento mengumumkan dia tidak akan kekal sebagai jurulatih Korea Selatan selepas mereka tersingkir daripada Piala Dunia menerusi kekalahan 4-1 di tangan Brazil pagi tadi. “Kini saya perlu fikirkan mengenai masa depan, tapi saya tidak akan bersama pasukan Korea. Saya akan berehat dan kemudian melihat apa yang akan berlaku,” kata pengendali berusia 53 tahun yang juga bekas jurulatih Portugal itu selepas kekalahan pasukannya pada kelompok 16 terakhir.  “Saya baharu saja beritahu pemain dan presiden persatuan kebangsaan. “Keputusan ini sudah saya fikirkan sejak September. Saya sudah tetapkan dan hari ini saya mengesahkannya. Saya perlu mengucapkan terima kasih kepada mereka dan sangat bangga menguruskan mereka.” Bento mengambil alih pasukan selepas Piala Dunia 2018 menggantikan Shin Tae-yong. Di Qatar, dia mengetuai Korea Selatan ke peringkat penyingkiran pertama kali sejak 2010 menerusi kemenangan lewat perlawanan mengatasi Portugal dalam aksi terakhir kumpulan. Bagaimanapun, mereka nyata bukan tandingan Brazil apabila ketinggalan empat gol pada babak pertama di Stadium 974, Doha walaupun berjaya mendapatkan satu gol menerusi pemain gantian, Paik Seung-ho. “Saya percaya kami boleh berbangga dengan apa yang dicapai pada Piala Dunia kali ini dan apa yang kami lakukan sejak empat tahun lalu untuk berada di sini,” kata Bento, yang melatih skuad kebangsaan negaranya pada kejohanan 2014 di Brazil. Korea Selatan yang diketuai Son Heung-min mara ke Qatar selepas berada di kedudukan kedua kelayakan di belakang Iran, tetapi penyingkiran di kelompok 16 terakhir bermakna mereka tidak pernah menang aksi di peringkat penyingkiran selain di negara sendiri. “Saya rasa kami beraksi sangat baik pada peringkat kumpulan walaupun kami boleh mendapatkan lebih banyak mata sekiranya menewaskan Ghana,” kata Bento. – AFP 
See author's posts
